Counter-Strike: Condition Zero
„Counter-Strike: Condition Zero“ — პირველი პირის შუტერის ჟანრის ვიდეო თამაში, რომელიც შექმნა კომპანიებმა Ritual Entertainment, Valve Corporation და Turtle Rock Studios, ხოლო გამოსცა Sierra Entertainment-მა 2004 წლის 23 მარტს Microsoft Windows-ზე. წინამორბედის მსგავსად „Counter-Strike: Condition Zero“ იყენებს GoldSrc ძრავას და აქვს მრავალმოთამაშიანი რეჟიმის მხარდაჭერა, ასევე ამ ვერსიაში შედის პერსონაჟების განახლებული მოდელები, ტექსტურები, რუკები და სხვა. თამაში აგრეთვე შეიცავს ერთმოთამაშიან კამპანიებს: „Tour of Duty“ და „Condition Zero: Deleted Scenes“. 2013 წელს Valve Corporation-მა „Counter-Strike: Condition Zero“ გამოუშვა OS X-ისა და Linux-თვის.